
a talajterhelési díjról

Vállaj Község Önkormányzat Képviselő-testülete a környezetterhelési díjról szóló 2003. évi LXXXIX. törvény 26.§. (4) bekezdésében kapott felhatalmazás alapján, az Alaptörvény 32. cikk (1) bekezdés a) pontjában, valamint a Magyarország helyi önkormányzatairól szóló 2011. évi CLXXXIX. törvény 13. §. (1) bekezdés 11. pontjában meghatározott feladatkörében eljárva a következőket rendeli el:
A rendelet hatálya
1. § A rendelet hatálya a Vállaj Község közigazgatási területén a környezetterhelési díjról szóló 2003. évi LXXXIX. törvény (továbbiakban Ktd.) 11.§-ában meghatározott kibocsátókra terjed ki.

A talajterhelési díj megállapítása, bevallása, megfizetése
2. § (1) A talajterhelési díjat a kibocsátónak a tárgyévet követő év március 31. napjáig kell a rendelet mellékletében meghatározott számítási mód szerint megállapítani és az erre a célra rendszeresített nyomtatványon az önkormányzati adóhatósághoz bevallani.

(2) A bevallott talajterhelési díjat a kibocsátónak a Vállaj Község Önkormányzat Talajterhelési beszedési számú számlájára félévenként, két egyenlő részletben az adóév március 31-ig, illetve az adóév szeptember 15-ig kell megfizetni.
(3) A vízmennyiség mérővel nem rendelkező kibocsátó mentes a talajterhelési díj bevallási kötelezettség alól.
Ellenőrzési, adatszolgáltatási és eljárási szabályok
3. § (1) A közszolgáltató az önkormányzati adóhatóság részére a kibocsátók azonosítása és ellenőrzése érdekében adatszolgáltatásra köteles a kibocsátó részére szolgáltatott, az ivóvízvezeték meghibásodása következtében elszivárgott, valamint a locsolási célú felhasználásra figyelembe vett víz mennyiségéről.

(2) Adatszolgáltatási kötelezettség terheli a nem közművel összegyűjtött háztartási szennyvíz begyűjtésével kapcsolatos közszolgáltatásról és annak kötelező igénybevételéről szóló 8/2014. (IX.25.) önkormányzati rendelete szerint a folyékony hulladék elszállítására feljogosított szervezetet a kibocsátók szennyvíztárolójából a tárgyévben elszállított folyékony hulladék mennyiségéről.

(3) Az (1) – (2) bekezdés szerinti adatszolgáltatást a tárgyévet követő év február 28-ig kell teljesítenie az adatszolgáltatásra kötelezetteknek.

(4) A (3) bekezdéstől eltérően az adatszolgáltatásra kötelezett az évközi változásról (kötelezettség megszűnés csatornarákötés vagy tulajdonjog, használati jog változás) a tudomásszerzéstől számított 15 napon belül szolgáltatja az (1) – (2) bekezdésben meghatározott adatokat.
(5) A talajterhelési díjjal kapcsolatos ellenőrzési és adóztatási feladatokat a jegyző az e rendeletben, valamint a Ktd-ben nem szabályozott kérdésekben az adózás rendjéről szóló 2003. évi XCII. törvény rendelkezései alapján látja el.
(6) A kibocsátónak a talajterhelési díjkötelezettséget érintő olyan változást, melyről egyéb hatóságok külön jogszabályban meghatározottak alapján a jegyzőt nem kötelesek értesíteni, annak bekövetkeztétől számított 15 napon belül közvetlenül a jegyzőnek be kell jelentenie.
(7) A talajterhelési díj fizetésre kötelezett kibocsátókról és a díjmentességekről a jegyző nyilvántartást vezet. A nyilvántartásban szereplő személyes adatokat kizárólag a kibocsátó azonosítására, a talajterhelési díj megállapítására, valamint a bevallások ellenőrzésére lehet felhasználni.
Díjfizetési mentesség

4. § Mentes a talajterhelési díj megfizetése alól a kibocsátó:

a) a közszolgáltató által igazolt, külön órával (főmérő vagy almérő) mért kerti csapon és tűzi vízmérőn keletkezett vízfogyasztása után,
b) az igazoltan technológiai célú, külön mérőórával mért vízfogyasztása után.

5. § (1) Mentes a talajterhelési díj megfizetése alól 2017. március 31-ig az a kibocsátó, aki a megépült és műszakilag rendelkezésre álló közcsatornára 2017. március 31-ig ráköt.

(2) Az (1) bekezdés szerinti mentesség abban az esetben illeti meg a kibocsátót, ha vállalja, hogy 2017. március 31-ig a talajterhelési díjjal érintett ingatlant a közcsatornára ráköti, és erre vonatkozóan az Önkormányzattal 2016. évben szerződést köt, továbbá vállalja, hogy a közcsatornára rákötés elmulasztása esetén a 2017. március 31-ig számított talajterhelési díjat az adózás rendjéről szóló törvényben meghatározott késelemi pótlékkal növelten, egy összegben megfizeti.
Záró rendelkezések
6.§  Ez a rendelet 2016. november 1. napján lép hatályba.

